
Întrebări și răspunsuri – webinar
„Cadrele de competență – clarificări și sprijin în aplicarea noilor prevederi legale”

Întrebarea 1
Pentru funcția de expert, vom face analiza postului cu titulatura de expert sau o vom transforma în consilier?
Răspuns:
Puteți să o faceți deja cu noua titulatură, de consilier, dar în adresa de înaintare veți specifica faptul că, pentru funcția de expert cu ID-ul respectiv, analiza postului a fost realizată luând în considerare transformarea acesteia în consilier.
Aceasta este condiția: să ne transmiteți prin adresa de înaintare că analiza postului a fost făcută pentru postul deja transformat.
Nu este greșit dacă o transmiteți acum, dacă reușiți să faceți acest lucru, și nu este greșit nici dacă o faceți după 30 septembrie, în termenul prevăzut de lege.
Întrebarea 2
Ce se întâmplă dacă funcțiile contractuale care îndeplinesc condiția de prerogativă publică nu sunt transformate în funcții publice până la împlinirea termenului de 12 luni prevăzut de Legea nr. 165? Ce s-a întâmplat și în etapa anterioară, când a mai fost prevăzut un termen?
Răspuns:
Aveți obligativitatea ca, acolo unde există prerogativă de putere publică, să transformați funcția în funcție publică, cu excepția cazurilor în care legislația specifică prevede că acea funcție este o funcție contractuală.
Întrebarea 3
În formularul pus la dispoziție de ANFP – raportul de analiză a postului – forma finală pe care o transmitem la ANFP conține și competențele generale. Este necesar și obligatoriu să le revizuim? Vom folosi același formular în care vom trece competențele specifice conform literei d?
Răspuns:
Competențele generale le revizuiți doar în cazul în care se modifică gradul funcției.
De exemplu, dacă avem o transformare pentru promovare din asistent în principal, atunci nivelul competențelor generale se modifică.
În cazul în care nivelul funcției se menține, competențele generale pentru care dumneavoastră ați primit deja aviz se vor menține. Este bine să le păstrați așa și să nu interveniți asupra lor, pentru a nu apărea erori.
Întrebarea 4
Cum procedăm în situația mutării unui post dintr-un compartiment cu anumite competențe specifice într-un alt compartiment, unde sunt alte competențe specifice?
Răspuns:
Atunci când revizuiți postul și îl mutați dintr-o structură în alta, trebuie să ne înștiințați.
Pentru ca ANFP să aibă o evidență clară, va trebui să transmiteți pentru postul respectiv analiza postului refăcută, cu noile competențe specifice.
Trebuie însă să aveți în vedere să vă încadrați într-unul dintre motivele de justificare prevăzute la art. 30¹ din anexa nr. 8.
Întrebarea 5
În ceea ce privește competențele specifice digitale, nivelul „începător” se mai avizează sau se trece doar ca o condiție de ocupare?
Răspuns:
La acest moment, s-a luat decizia de a menține și nivelul „începător” pentru competențele digitale.
Cei care aveți deja aviz pentru competențe digitale la nivel începător îl puteți menține.
Întrebarea 6
Cine testează în scris o competență specifică?
Răspuns:
Se testează prin documente/ probă suplimentară cu expert /Comisia de concurs în cazul probei scrise.
Întrebarea 7
Și în cazul competenței privind normele de tehnică legislativă?
Răspuns:
Și în cazul normelor de tehnică legislativă.
Depinde de modalitatea în care va fi ocupat postul. Dacă postul este ocupat prin concurs, competența poate fi verificată și în cadrul unei probe scrise.
Dacă postul este ocupat prin transfer sau detașare, fiecare autoritate și instituție publică își va elabora o procedură pentru modalitățile de ocupare respective, în care va preciza cum se verifică competența specifică.
Agenția are deja pe site o procedură privind transferul la cerere sau în interesul serviciului. Aceasta poate fi consultată, iar acolo este prezentată modalitatea prin care Agenția verifică competențele specifice în cazul unui transfer la cerere sau al unui transfer în interesul serviciului.
Întrebarea 8
Legislația prevede că, pentru testarea competențelor, se poate constitui la nivelul autorităților o comisie de experți care să testeze competențele?
Răspuns:
Da. Se poate constitui o comisie de experți.
Este recomandat să consultați procedura elaborată de ANFP, întrucât aceasta cuprinde modalitatea de verificare a competențelor specifice.
Precizări făcute la finalul sesiunii: dacă, în urma informațiilor primite în cadrul webinarului, constatați că documentele deja transmise au fost întocmite eronat, acestea pot fi rectificate și retransmise în funcție de răspunsul primit din partea Agenției.
Dacă au rămas neclarități relevante și importante la care nu s-a reușit să se răspundă în cadrul webinarului, întrebările pot fi transmise la adresa de e-mail indicată de ANFP.
Documentațiile în format editabil se regăsesc pe site-ul Agenției, la rubrica „Metodologii”, iar Compendiul de competențe specifice se regăsește la „Proiecte încheiate” → PNRR → jalonul „Operaționalizarea cadrelor de competențe” → Livrabilul 5 → Anexa 4.
Întrebarea 9
Termenul de 1 ianuarie 2027 se referă la evaluarea bazată pe competențe? În procesele de ocupare și de modificare a raporturilor de serviciu, competențele sunt deja în vigoare și operaționalizate? Ne referim exclusiv la litera d?
Răspuns:
Da, vorbim despre litera d.
În ceea ce privește evaluarea bazată pe competențe, termenul este 1 ianuarie 2027. Însă, pentru procesele de ocupare a posturilor și de modificare a raporturilor de serviciu, competențele sunt deja în vigoare și operaționalizate.
Întrebarea 10
Primim avizul de la ANFP și imediat transpunem competențele în fișa postului? Fișa postului trebuie să fie gata la 1 ianuarie 2027?
Răspuns:
Fișa postului trebuie să fie gata la 1 ianuarie 2027.
Totuși, dacă doriți să derulați o procedură de ocupare a unui post ulterior intrării în vigoare a Legii nr. 165, va trebui să aveți documentația întocmită în conformitate cu normele aflate deja în vigoare.

Întrebarea 11
În cazul consilierilor care au atribuții de inspecție și control, îi transformăm în inspectori?
Răspuns:
Da.
Întrebarea 12
Care este termenul pentru stabilirea competențelor specifice pentru personalul contractual?
Răspuns:
Pentru personalul contractual există două termene prevăzute de Legea nr. 165:
6 luni pentru analiză și stabilire;
12 luni pentru transformarea în funcții publice, acolo unde este cazul.
Întrebarea 13
Pentru competențele specifice ale personalului contractual ne raportăm la termenul de 6 luni sau la cel de 12 luni?
Răspuns:
Vă raportați la termenul în care reușiți să stabiliți categoriile de personal contractual pe care le aveți.
Sunt mai multe etape care trebuie parcurse pentru personalul contractual. Nu se trece direct la avizarea cadrelor de competențe.
Mai întâi trebuie să aveți avizul pe statul de funcții, cu categoriile de personal contractual. Ulterior, după ce este stabilită categoria de personal contractual cu atribuții și responsabilități complexe, vă adresați ANFP și pentru avizarea competențelor specifice.
Dacă aveți deja avizul obținut de la ANFP, puteți veni cu documentația pentru avizarea competențelor specifice aferente personalului contractual.
Întrebarea 14
Dacă avem două domenii/activități, de exemplu evaluare și contractare sau verificare administrativă și monitorizare, trebuie să stabilim două competențe specifice?
Răspuns:
Nu neapărat.
Pentru fiecare competență specifică nu este necesar să stabiliți câte un domeniu funcțional și nici invers. Domeniul funcțional se raportează la scopul și responsabilitățile postului.
În ceea ce privește competența specifică propriu-zisă, aceasta trebuie stabilită având în vedere atribuțiile preponderente ale postului.
Întrebarea 15
Putem formula o singură competență care să cuprindă, de exemplu, „verificarea administrativă și monitorizarea la fața locului a proiectelor”?
Răspuns:
Competența trebuie să aibă în vedere atribuțiile preponderente ale postului.
Dacă într-o singură formulare sunt identificate, în realitate, mai multe competențe distincte, acest lucru nu este în regulă. Competența trebuie să fie clară și succintă și să se raporteze la un singur element.
Faptul că o persoană are mai multe atribuții în fișa postului nu înseamnă că trebuie stabilită câte o competență specifică pentru fiecare atribuție.
Întrebarea 16
Dacă un post are, de exemplu, zece atribuții în fișa postului, trebuie stabilită câte o competență specifică pentru fiecare dintre acestea?
Răspuns:
Nu.
Dacă aveți zece atribuții în fișa postului, nu înseamnă că trebuie să stabiliți câte o competență specifică pentru fiecare atribuție.
Trebuie stabilită competența specifică prin raportare la atribuțiile preponderente ale postului.
Întrebarea 17
În domeniul fondurilor, competența specifică poate fi formulată, de exemplu, „gestionarea proiectelor finanțate din fonduri externe”?
Răspuns:
Da, se poate, însă stabilirea concretă a competenței trebuie raportată la specificul fiecărei instituții.
ANFP nu poate indica, fără o analiză concretă, exact care trebuie să fie competența specifică. Pentru stabilirea acesteia trebuie analizate atribuțiile din fișa postului, structura și specificul activității instituției.
Întrebarea 18
Dacă stabilim aceeași competență specifică pentru mai multe posturi, definiția acesteia trebuie să fie aceeași?
Răspuns:
Da. Dacă este stabilită aceeași competență specifică pentru mai multe posturi, definiția competenței trebuie să fie aceeași.

